आचार्य बालकृष्णको जिल्लामा योग मोह, गाउँगाउँमा चल्छ नियमित योग
पछिल्लो समय योग सिक्ने र यसको साधना गर्नेको सङ्ख्या बढेको छ । आचार्य बालकृष्णको गृह जिल्ला भएर पनि यहाँ योगको प्रभाव राम्रो देखिन्छ ।
राधाकृष्ण डुम्रेवालिङ, असार ६ गते । पछिल्लो समय योग सिक्ने र यसको साधना गर्नेको सङ्ख्या बढेको छ । आचार्य बालकृष्णको गृह जिल्ला भएर पनि यहाँ योगको प्रभाव राम्रो देखिन्छ ।पतञ्जलि योगपीठ वालिङबाट सुरु भएको योग अभियान अहिले जिल्लाभर फैलिएको छ । वालिङमा पतञ्जलि योगपीठको आफ्नै सुविधा सम्पन्न भवन र योग गर्ने ठाउँ रहेको छ । जहाँ नियमित ठुलो सङ्ख्यामा योग गर्नेहरूको सहभागिता रहन्छ । प्रत्येक दिन बिहान ५ देखि ७ बजेसम्म सञ्चालन हुने योग साधनामा वालिङवासीको सक्रिय सहभागिता रहने गर्दछ ।प्रथम राष्ट्रपति डा. रामवरण यादव र बाबा रामदेवले २०६८ सालमा उद्घाटन गर्नुभएको  योग साधनाको कार्यक्रम अहिले पनि उत्तिकै प्रभाव देखिन्छ । पतञ्जलि योग समिति स्याङ्जाको सक्रियतामा वालिङका विभिन्न वडाहरूमा नियमित योग साधना सञ्चालन हुने गरेको बताउनुहुन्छ समितिका अध्यक्ष नारायण प्रसाद तिवारी । उहाँका अनुसार भीरकोट, गल्याङ, चापाकोट, स्याङ्जा लगायतका ठाउँमा पनि नियमित योग साधना सञ्चालन हुने गर्दछ ।योगबाट राम्रो शारीरिक व्यायाम हुने र शारीरिक तथा मानसिक रूपमा सक्रियता बढ्ने भएकाले यसप्रति आकर्षण बढेको तिवारीको भनाइ छ ।योग पहिले–पहिले धार्मिक लाभका लागि गरिने भए पनि आज भोलि  शारीरिक र मानसिक विकासका लागि गरिने योग गुरु तथा योगपीठका सचिव गिरमान गुरुङको भनाइ छ । उहाँ भन्नुहुन्छ, “स्वतःस्फूर्त रूपमा योग गर्न आउनेहरूको सङ्ख्या ठुलो छ कहिले काहीँ त ठाउँको पनि अभाव हुने गर्दछ ।”पतञ्जलि योगपीठ महिला समितिका संयोजक कविता भुसालले योगप्रति पछिल्लो समयमा नयाँ पुस्ताहरूको आकर्षण बढेको बताउनुभयो । योगप्रति युवापुस्ताको सक्रियता देखेर हामी उत्साहित भएको उहाँले बताउनुभयो । भुसालका अनुसार महिलाहरूको सहभागिता पनि धेरै हुने गरेको छ । धेरै महिलाहरू योग प्रशिक्षकका रूपमा काम गर्न सुरु गरेको भुसालको भनाइ छ ।काममा कुशल बन्न, मनमा आउने नराम्रा भावनाहरूलाई हटाई मानसिक सन्तुलन कायम गर्न योगले सहयोग पुग्ने योग प्रशिक्षकहरूको भनाइ छ ।योग गर्ने समूहका साथीभाइमाझ ध्यान अवधिभर मात्र होइन, गाउँ–समाजका अन्य कामका कुरामा पनि तालमेल बढ्दै गएको लामो समयदेखि योग सिकाउँदै आएका योग प्रशिक्षक समेत रहनुभएको अध्यक्ष तिवारी बताउनुहुन्छ ।योगमा रुचि बढेसँगै सर्वसाधारणको खानपान र जीवनशैलीमा समेत परिवर्तन आउन थालेको अनुभव सुनाउनु हुन्छ गिरमान गुरुङ ।पतञ्जलि योगपीठ र यसमा योग सिकाउने बाबा रामदेवको कारण पनि योग प्रतिको आकर्षण बढ्दो रहेको छ । पहिले–पहिले योग साधुसन्तले मात्रै गर्ने भन्ने हुन्थ्यो । अहिले योग जोकोहीले गर्न सक्छन् भन्ने जनचेतना सबै मानिसमा आइसकेको छ ।प्राकृतिक सुन्दरता र आध्यात्मिक गहिराइको संयोजन नेपाल रहेको र यही भूमिमा शारीरिक र मानसिक स्वास्थ्य सुधार्ने उपायको रूपमा योग आएको योग गुरु डा. पवमान सुवेदीले बताउनुभयो । योग र साधनाको प्रचारले समेत नेपालमा पर्यटन बढाउन सकिने डा. सुवेदीको भनाइ छ । उहाँले भन्नुभयो, “योगलाई शारीरिक रूपमा मात्र नभई मानसिक र अध्यात्मसँग पनि जोडेर बुझ्नु पर्छ ।”स्वास्थ्य, निरोगी, दीर्घजीवी हुनका लागि सबैभन्दा सरल र प्राकृतिक विधि योग रहेको योगसाधानमा लागेकाहरूको भनाइ छ । स्वस्थ खानपिन र अनुशासित जीवनशैलीसँगै योगलाई जीवनको एउटा हिस्सा बनाए मानिस निरोगी र ऊर्जावान् बन्न सक्ने उनीहरूको तर्क छ ।